Tokyo (Historie)
Tokyo (Historie), Området har været beboet siden forhistorisk tid; byen regnes for grundlagt i 1457, da lensherren Ota Dokan (1432-86) byggede en borg ved fiskerlejet Edo. Borgen, en tidlig forløber for det nuværende kejserpalads i Tokyo, faldt i 1590 til Toyotomi Hideyoshi, som beordrede Tokugawa Ieyasu til at slå sig ned i Edo. Ieyasu gjorde byen til centrum for Tokugawa-shogunatet (1603-1867) og dermed til Japans reelle hovedstad. I de følgende århundreder, Edoperioden, voksede byen til en af verdens største. Allerede i 1720 havde den 1 mio. indbyggere. I forbindelse med Meijirestaurationen 1868 flyttede kejseren sin residens til Edo, som skiftede navn til Tokyo.
Byen har været ødelagt flere gange: I Edoperioden blev den gentagne gange hærget af brande, i 1923 lagde et jordskælv byen i ruiner, og knap var den blevet genopbygget, før de allieredes bombetogter i 2. Verdenskrigs sidste år så godt som jævnede Tokyo med jorden. 
Afholdelsen af OL i 1964 skabte et byggeboom, og i løbet af 1980'erne steg jordpriserne i Tokyo til verdens højeste, hvilket har medført, at en stadig større del af bygningsmassen bruges til kontorer, mens antallet af fastboende er stagneret. Den japanske regering har flere gange haft planer om at flytte dele af centraladministrationen andre steder hen, hvilket dog endnu ikke er sket (2006).
Læs mere om Tokyo.